## Pravilnik o uvjetima i načinu ostvarivanja prava iz osnovnog zdravstvenog osiguranja za provođenje zdravstvene njege u kući

### NN 76/2002 (28.6.2002.), Pravilnik o uvjetima i načinu ostvarivanja prava iz osnovnog zdravstvenog osiguranja za provođenje zdravstvene njege u kući

# HRVATSKI ZAVOD ZA ZDRAVSTVENO OSIGURANJE

1240

Na osnovi članka 132. Zakona o zdravstvenom osiguranju (»Narodne novine«
broj 94/01.), članka 19. Statuta Hrvatskog zavoda za zdravstveno osiguranje
(»Narodne novine« broj 16/02. i 24/02.) i članka 27. stavke 4. Pravilnika o
pravima, uvjetima i načinu ostvarivanja prava iz osnovnog zdravstvenog
osiguranja (»Narodne novine« broj 28/02. i 33/02.), Upravno vijeće Hrvat­skog
zavoda za zdravstveno osiguranje na 10. sjednici održanoj 26. lipnja 2002.
godine donijelo je

## PRAVILNIK

### o uvjetima i naČinu ostvarivanja prava iz osnovnog zdravstvenog osiguranja za provoĐenje zdravstvene njege u kuĆi

I. OPĆE ODREDBE

Članak 1.

Ovim Pravilnikom
uređuje se ostvarivanje prava osiguranih osoba Hrvatskog zavoda za zdravstveno
osiguranje (u daljnjem tekstu: Zavod) na zdravstvenu njegu i rehabilitaciju u
kući (u dalj­njem tekstu: zdravstvena njega), te uvjeti i način njihova ostva­rivanja.

Pod
pojmom rehabilitacije iz stavke 1. ovog članka podrazumijeva se pasivno i
aktivno razgibavanje u okviru mjera zdravstvene njege osigurane osobe Zavoda (u
daljnjem tekstu: osigurana osoba) koja se provodi u kući osigurane osobe.

Članak
2.

Osigurana
osoba ostvaruje pravo na zdravstvenu njegu kada je takav postupak medicinski
opravdan u skladu s odredbama ovog Pravilnika i drugih općih akata Zavoda.

Članak
3.

Zdravstvena
njega osigurane osobe provodi se u svrhu po­boljšanja zdravstvenog stanja i
sprječavanja pogoršanja zdravs­tvenog stanja. Provođenje zdravstvene njege
uključuje i poduku osigu­rane osobe i članove njezine obitelji u provođenju
mjera zdravstvene njege.

II. UVJETI I NAČIN
OSTVARIVANJA PRAVA NA ZDRAVSTVENU NJEGU U KUĆI

Članak 4.

Osigurana osoba
ostvaruje pravo na zdravstvenu njegu na osnovi utvrđenih sljedećih stanja:

– nepokretnosti i
slabije pokretnosti (uz tuđu pomoć ili uz upotrebu klupice)

– kronične bolesti
u fazi pogoršanja ili komplikacije, uz uvjet da izabrani doktor istodobno
provodi liječenje u kući, a indicira i zdravstvenu njegu

– prolaznih ili
trajnih stanja u kojima nije moguće samozbrinjavanje

– nakon složenijih
operativnih zahvata koji zahtijevaju previjanje i njegu rane, te skrb za anus
praeter i ostale stome

– kod terminalnog
bolesnika.

Članak 5.

Prijedlog za
zdravstvenu njegu osigurane osobe daje izabrani doktor primarne zdravstvene zaštite
(u daljnjem tekstu: izabrani doktor), u skladu s ovim Pravilnikom i drugim općim
aktima Zavoda na tiskanici koja je sastavni dio ovog Pravilnika.

Suglasnost za
provođenje zdravstvene njege daje liječničko povjerenstvo područnog ureda
Zavoda prema sjedištu ordinacije izabranog doktora.

Članak
6.

Zdravstvenu
njegu osigurane osobe iz članka 5. ovog Pravilnika predlaže izabrani doktor
nakon izvršenog pregleda i utvrđenog medicinskog stanja osigurane osobe, te
uvida u medicinsku dokumentaciju. U obrazloženju prijedloga za zdravstvenu
njegu, izabrani doktor predlaže postupke u skladu s Popisom dijag­nostičkih i
terapijskih postupaka u zdravstvenim djelatnostima (u daljnjem tekstu: Popis),
a prema stanjima iz članka 4. ovog Pravilnika i određuje vremensko razdoblje
provođenja zdravstvene njege.

Izabrani
doktor obvezan je svaku propisanu i odobrenu zdravstvenu njegu prijaviti
mjerodavnoj patronažnoj službi, te voditi brigu da zdravstvenu njegu provodi
ugovorna zdravstvena ustanova, odnosno ugovorni zdravstveni radnik privatne
prakse koje je odredio.

Patronažna
služba obvezna je tijekom razdoblja pružanja njege obići osiguranu osobu
najmanje jednom u 14 dana, te iz­vijestiti izabranog doktora o njezinom stanju,
učincima dotad provedene zdravstvene njege i potrebi njezinog daljnjeg provo­đenja,
odnosno potrebi obavljanja kućne posjete.

Članak
7.

Liječničko
povjerenstvo područnog ureda Zavoda može osiguranoj osobi uskratiti suglasnost
za zdravstvenu njegu kada nakon pregleda osigurane osobe utvrdi da ne postoji
medicinska opravdanost za njezino provođenje.

Članak
8.

Na
osnovi negativne ocjene liječničkog povjerenstva područ­nog ureda Zavoda, nadležni
područni ured Zavoda obvezan je na zahtjev osigurane osobe izdati
prvostupanjsko rješenje u upravnom postupku.

Članak
9.

Provođenje
zdravstvene njege može se odobriti maksimalno sedam puta tjedno.

Dnevno
se može maksimalno odobriti postupaka njege u kući u trajanju od 135 minuta bez
uračunatog vremena puta.

Članak
10.

Zdravstvenu
njegu provode medicinske sestre općeg smjera u privatnoj praksi, odnosno
zaposlene u ustanovama za zdravstvenu njegu u kući u skladu s uputama i pod
stručnim nadzorom izabranog doktora i patronažne sestre.

III. ZAVRŠNE
ODREDBE

Članak
11.

Stupanjem
na snagu ovog Pravilnikaprestaje vrijediti Pravilnik o uvjetima i načinu
ostvarivanja prava iz obveznog zdravstvenog osiguranja za provođenje
zdravstvene njege u kući (»Narodne novine« broj 55/99.).

Članak
12.

Ovaj
Pravilnik stupa na snagu danom objave u »Narodnim novinama«, a primjenjuje se
od 1. srpnja 2002. godine.

Klasa:
025-04/02-01/129
Urbroj: 338-01-05-02-1
Zagreb, 26. lipnja 2002.

Predsjednik
Upravnog vijeća Hrvatskog zavoda
za zdravstveno osiguranje
**doc. dr. sc. Nikica Gabrić,** v. r.

![](dodatni/358446.gif)
![](dodatni/358447.gif)

Pravilnik, NN 76/2002-1240